Diari Oficial de la Generalitat Valenciana


Sumari del DOGV 7725, del 22-02-2016 (2016/1102)

RESOLUCIÓ d'11 de febrer de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 24/15-AIA València.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7725

Data del DOGV
:   22-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1102


Data del document
:   11-02-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ d'11 de febrer de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 24/15-AIA València. [2016/1102]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 24/15-AIA València.  
  
  
«Declaració d'impacte ambiental  
Expedient: 786-2929-WVZ-E.  
Títol: emmagatzematge de metalls no ferrosos.  
Promotor: Serhiy Beznosenko.  
Autoritat substantiva: Ajuntament de València.  
Localització: carrer del Marqués de Montortal, 9, baixos, esquerra, València.  
  
Descripció del projecte  
L'objecte del projecte és l'obtenció de la llicència ambiental per a instal·lar i desenrotllar l'activitat d'emmagatzematge de metalls no ferrosos d'acord amb la Llei 6/2014, de 25 de juliol, de Prevenció, Qualitat i Control Ambiental d'Activitats a la Comunitat Valenciana.  
  
L'activitat s'ubicarà en un local situat en el carrer del Marqués de Montortal, 9, baixos, esquerra, barri de Torrefiel, de València. Es tracta d'una zona urbana l'ús dominant i global de la qual és residencial plurifamiliar. Els edificis contigus són habitatges adossats, inclosa la planta de dalt. Per l'esquerra limita amb el carrer de l'Escultor Piquer.  
  
El local ocupa la totalitat de la planta baixa, corresponent a una superfície total de 70 m². Es diferencien les zones següents: atenció al client, lavabos (2), distribuïdor, magatzem, zona d'emmagatzematge d'alumini, de coure i de llautó. La distribució de la planta està detallada en els plans presentats.  
El magatzem està dins del nucli urbà de la ciutat, en una zona dotada de la infraestructura necessària per a la seua qualificació. Disposa dels servicis d'aigua potable, clavegueram, subministrament elèctric i línia telefònica. No hi ha en la zona edificis o espais d'ús comú per a la població humana, els usos dels quals puguen ser interferits per l'activitat.  
  
Procés industrial  
Segons indica l'EIA, l'activitat preveurà l'emmagatzematge de materials no ferrosos, tant lleugers com pesants. L'activitat no preveu la manipulació dels residus, no n'hi haurà desmuntatge, premsat ni cap altre tipus de procés industrial. L'única finalitat és l'emmagatzematge, amb la càrrega i descàrrega dels materials adquirits. Està previst arreplegar els residus sobre palets, plataformes i estants de fusta.  
  
L'activitat tindrà la funció d'arreplega de residus de metalls no ferrosos provinents sobretot de la construcció de la zona, per a després ser transportats a un abocador autoritzat per al seu reciclatge. També s'afigen residus procedents d'embalatges.  
No s'indica en la documentació presentada la destinació dels RAEE ni les operacions que es realitzaran amb estos en la instal·lació referents a la classificació i pesada.  
La codificació dels residus per als quals se sol·licita la corresponent autorització administrativa d'emmagatzematge temporal, segons la decisió de la comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE, del Parlament Europeu i del Consell, són els següents:  
15 01 02 Envasos de plàstic.  
16 01 18 Metalls no ferris.  
16 02 Residus d'aparells elèctrics i electrònics.  
17 04 01 Coure, bronze, llautó.  
17 04 02 Alumini.  
17 04 03 Plom.  
La capacitat d'emmagatzematge total estimada és d'1 tona de residus metàl·lics no ferris i 400 kg de RAEE.  
  
Tramitació administrativa  
Amb data 6 de març de 2015 es va rebre l'ofici de l'Ajuntament de València pel qual es remet l'expedient de sol·licitud de llicència ambiental per a l'activitat emmagatzematge de materials no ferrosos, a fi d'obtindre la declaració d'impacte ambiental ordinària preceptiva i amb la concessió prèvia de la llicència.  
L'expedient consta de projecte tècnic, certificat d'informació pública i certificat de compatibilitat urbanística.  
La documentació presentada no disposa dels elements bàsics per a continuar el procediment d'avaluació d'impacte ambiental, per això és considerada com a document consultiu als efectes de consulta prèvia, segons l'article 34 de la Llei 21/2013, d'Avaluació Ambiental.  
  
Amb data 9 de juny de 2015 es requerix al promotor i a l'ajuntament l'esmena de les deficiències respecte de la documentació presentada. La direcció on s'envia el requeriment del promotor no és la que correspon als efectes de notificacions, per la qual cosa amb data 8 d'octubre es reitera la notificació al promotor, al mateix temps que se li comunica a l'ajuntament.  
El 27 d'octubre de 2015 el promotor respon al requeriment efectuat presentant documentació que, posteriorment, el 12 de novembre de 2015, ratificarà l'ajuntament.  
El tràmit d'informació pública es va dur a terme per mitjà d'exposició d'edicte en el tauler d'anuncis de l'ajuntament i publicació en el Butlletí Oficial de la Província de València número 92 de 19 d'abril de 2014. Amb data 3 de juny de 2014 s'emet el certificat que indica que no s'han formulat al·legacions.  
  
Consideracions ambientals  
Consultat el visor web intern de cartografia de la CITMA, no s'observen afeccions ambientals ressenyables.  
L'informe emés per l'ajuntament indica que l'activitat es realitza en sòl urbà compatible amb el planejament urbanístic i amb les ordenances municipals. També ens indica que l'edifici no està inclòs en el catàleg d'edificis protegits, no està en l'àmbit de protecció arqueològica, no afecta el subsòl de cap edifici declarat bé de rellevància local ni afecta l'espai públic contigu. No es troba en l'entorn de cap edifici declarat bé d'interés cultural o bé de rellevància local ni en nucli històric tradicional declarat NHT-BRL.  
  
Encara que en l'EIA s'indica que la destinació dels residus emmagatzemats serà el seu transport a un abocador autoritzat, per a això es requerix una valoració prèvia dels residus que haurà de dur-se a terme per gestors autoritzats per a estos fins. Per tant, el promotor disposarà de compromisos d'acceptació per gestors autoritzats per a la totalitat dels residus que s'hi emmagatzemen.  
Les principals afeccions ambientals associades són:  
  
1. A l'atmosfera  
a) Alteració de la qualitat de l'aire. Encara que l'EIA no considera esta afectació, una part dels residus emmagatzemats són RAEE, dels quals no s'indica els tipus que s'acceptaran en la instal·lació, o si contindran entre els seus components compostos contaminants, com per exemple gasos d'efecte d'hivernacle. Cal destacar que, segons s'indica en l'EIA, en les instal·lacions no es preveu la manipulació dels residus, no n'hi haurà desmuntatge, premsat ni cap altre tipus de procés industrial, només càrrega i descàrrega dels materials adquirits. No obstant això, si fóra necessari, durant les operacions de càrrega i descàrrega de RAEE, es prendran les precaucions convenients per a evitar que es produïsquen colps o ruptures que pogueren donar lloc a l'alliberament de substàncies contaminants al medi ambient. Les operacions de valoració dels RAEE que es realitzen compliran el que establix el Reial Decret 110/2015, de 20 de febrer, sobre RAEE.  
No es considera rellevant la contaminació atmosfèrica produïda per partícules en suspensió ja que l'activitat s'exercix en la planta interior d'un edifici.  
L'EIA indica que no s'acceptarà material que presente restes de líquids, greixos o olis amb la qual cosa no es preveu l'emissió d'olors procedents de la seua descomposició.  
b) Contaminació acústica. L'activitat preveu l'emmagatzematge dels residus sobre palets, plataformes i estants de fusta, de manera que evite els impactes sobre la càrrega i descàrrega. Estes plataformes estaran amortides amb gomes antivibració per a minimitzar els sorolls a edificis contigus. S'evitarà treballar en períodes nocturns. Presenta un estudi acústic que justifica que és suficient l'aïllament produït pels paràmetres constructius per a no sobrepassar els nivells de recepció exterior. Les conclusions d'este estudi es consideren vàlides sempre que es ratifiquen amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis. Les auditories es realitzaran en la fase de funcionament i per un organisme autoritzat.  
  
2. Al sòl  
Segons indica l'EIA, l'emmagatzematge es realitzarà en contenidors separats i/o sobre palets, plataformes i estants de fusta. No es permetrà l'arreplega de material en la via pública. La càrrega i descàrrega del material es realitzarà de forma directa des del vehicle a l'interior del local, on un operari distribuirà l'emmagatzematge per material. Com a mesura preventiva per a evitar la contaminació per vessaments indica que no s'acceptaran materials que presenten restes de líquids, greixos o olis.  
Considerem que estes mesures hauran d'ampliar-se pel que fa als aspectes següents:  
- En els plans presentats no es detalla la zona d'emmagatzematge de RAEE, la instal·lació disposarà dels requisits establits en el Reial Decret 110/2015, de 20 de febrer, en funció dels residus que s'hi emmagatzemen.  
- Així mateix, es considera convenient que es dispose de material absorbent en quantitat suficient per a procedir a l'arreplega immediata en cas de produir-se abocaments accidentals de líquids continguts en els residus emmagatzemats. Una vegada utilitzat, este material es tractarà com a residu perillós fins a l'entrega al gestor autoritzat.  
3. A les aigües  
Segons l'EIA, les úniques aigües residuals generades seran de tipus domèstic. Seran abocades a la xarxa general de clavegueram a través de la xarxa de sanejament que connecta la neteja amb la xarxa general.  
S'abocaran també aigües provinents de la neteja del local. Per a la neteja s'utilitzaran productes biodegradables.  
Respecte d'això cal assenyalar que les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, si és més restrictiva, a l'ordenança municipal d'abocaments de l'Ajuntament de València. Si fóra necessari s'aplicaran els tractaments previs pertinents per a complir els límits que s'hi establisquen.  
4. Impacte sobre el medi socioeconòmic  
L'activitat resulta beneficiosa per a facilitar el posterior reciclatge dels residus. Este impacte es considera positiu per incrementar els nivells d'ocupació.  
El programa de vigilància ambiental garantirà el compliment de les recomanacions i mesures correctores contingudes en l'EIA. Els aspectes objecte de vigilància que considera són les revisions i neteja dels contenidors d'emmagatzematge i neteja dels lavabos.  
D'este programa de vigilància ambiental, es portarà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a la disposició de les autoritats competents.  
  
Consideracions legals  
L'activitat projectada està subjecta a la Llei 22/2011, de 28 de juliol, de Residus i Sòls Contaminats, així com a la Llei de Residus de la Comunitat Valenciana, i estarà sotmesa a la corresponent autorització administrativa per la conselleria competent en medi ambient.  
Està subjecta al Reial Decret 110/2015, de 20 de febrer, sobre residus d'aparells elèctrics i electrònics.  
Per ser l'activitat susceptible de produir sorolls i vibracions, està sotmesa a la Llei 7/2002, de 3 de desembre, de la Generalitat Valenciana, de Protecció contra la Contaminació Acústica i al Decret 266/2004, de 3 de desembre, del Consell de la Generalitat, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis, que la desenrotlla.  
Tot això, sense perjuí de les autoritzacions que procedisca obtindre d'altres organismes, de conformitat amb la normativa sectorial que se li aplique.  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb els apartats 6.c.2) de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental i modificat pel Decret 32/2006, de 10 de març.  
  
2. L'expedient ha observat els tràmits previstos en la Llei 21/2013, de 9 de desembre, d'Avaluació Ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribuïx a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat d'emmagatzematge de metalls no ferrosos el titular de la qual és Serhiy Beznosenko, ubicada al carrer del Marqués de Montortal, 9, baixos, esquerra, de València, sempre que es desenvolupe d'acord amb el que establix l'estudi d'impacte ambiental, el projecte tècnic i la resta de documentació que constituïx l'expedient avaluat, així com les condicions establides a continuació:  
1. Els residus admesos en l'activitat seran els indicats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindrà de l'òrgan competent en matèria de residus les corresponents autoritzacions i inscripció en el registre general de gestors autoritzats de residus de la Comunitat Valenciana que corresponguen per al centre ubicat en el carrer del Marqués de Montortal, 9, baixos, esquerra, de València, per a l'exercici de l'activitat, i esta s'adapta a les condicions que l'òrgan esmentat establisca.  
3. El promotor disposarà de compromisos d'acceptació per gestors autoritzats per a l'arreplega de la totalitat dels residus emmagatzemats en les instal·lacions localitzades en el carrer del Marqués de Montortal, 9, baixos, esquerra, de València. De la mateixa manera disposarà de compromisos d'acceptació per als residus generats per l'activitat la gestió del qual no siga competència dels servicis municipals d'arreplega de residus urbans. Els compromisos estaran permanentment en vigor i a la disposició de l'autoritat ambiental competent.  
4. Al començament de l'activitat i almenys cada cinc anys es realitzaran auditories acústiques per un organisme de control autoritzat, i es faran constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents.  
5. Les operacions d'emmagatzematge de RAEE es realitzaran en les zones destinades a estos fins, d'acord amb els requisits establits en el Reial Decret 110/2015, de 20 de febrer, sobre RAEE.  
6. Es disposarà de material absorbent en quantitat suficient per a procedir a l'arreplega immediata si es produïren abocaments accidentals de líquids continguts en els residus emmagatzemats. Una vegada utilitzat, este material es tractarà com a residu perillós fins a l'entrega al gestor autoritzat.  
7. Les instal·lacions i els paràmetres de qualitat de l'aigua d'abocament s'ajustaran a l'ordenança d'abocament de l'Entitat Pública de Sanejament d'Aigües Residuals o, si és més restrictiva, a l'ordenança municipal d'abocaments de l'Ajuntament de València. Si fóra necessari s'aplicaran els tractaments previs pertinents per a complir els límits que s'hi establisquen.  
8. Es portarà un registre documentat del programa de vigilància ambiental als efectes d'acreditar l'adopció i execució de les mesures preventives i correctores proposades i la comprovació de la seua eficàcia. Este registre documentat inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a la disposició de les autoritats competents.  
9. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que contra esta resolució, atés que no és un acte definitiu en via administrativa, no es pot interposar cap recurs; això no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'Avaluació Ambiental.  
  
La regulació de la vigència de la present declaració d'impacte ambiental serà l'establida en l'article 43 de la Llei 21/2013.  
  
València, 18 de desembre de 2015.- El director general de Medi Natural i d'Avaluació Ambiental: Antoni Marzo i Pastor.»  
  
València, 11 de febrer de 2016.- El director general de Medi Natural i d'Avaluació Ambiental: Antoni Marzo i Pastor.